अच्छी खबर
इमलीपारा से दुकानें हटाने व्यापारी तैयार
ननि आयुक्त ने ली इमलीपारा व्यापारी संघ की बैठक, 28 दिसंबर को फिर होगी मीटिंग
पुराने बस स्टैंड से इमलीपारा जाने वाली सड़क की बाधा जल्द ही दूर होगी। यहां के व्यापारियों ने अपनी 88 दुकानों को तोड़ने की सहमति दे दी है। दुकानें टूटते ही इमलीपारा की सड़क को रास्ता मिल जाएगा और ट्रैफिक यहां से डायवर्ट किया जा सकेगा। टाउन एंड कंट्री प्लानिंग से ले-आउट के संबंध में अभिमत लिया जाएगा।
नगर निगम आयुक्त रानू साहू ने शनिवार को दृष्टि सभाकक्ष में इमलीपारा व्यापारी संघ की बैठक ली। इस दौरान उन्होंने उनसे विस्तार से चर्चा की और सुझाव भी मांगे। व्यापारियों ने दुकानें हटाने के लिए अपनी मौखिक सहमति दे दी है। संघ ने लिखित में सहमति देने के लिए दो दिनों का समय मांगा है। व्यापारी संघ के पदाधिकारियों ने बताया कि दुकान की प्रीमियम राशि और किराया जो भी तय होगा, उस पर वे अपनी लिखित में भी सहमति देंगे।
इस प्रस्ताव को आयुक्त के माध्यम से मेयर इन कौंसिल में रखा जाएगा। इसके बाद आगे की कार्यवाही की जाएगी। बैठक में व्यापारियों को जानकारी दी गई कि उनका जो किराया अनुबंध था, वह अगले वर्ष समाप्त हो रहा है। इसलिए नया अनुबंध कराना होगा। व्यापारियों की सहमति के बाद भी इस विषय पर 28 दिसंबर को फिर से बैठक रखी गई है। बैठक में एसडीएम क्यूए खान, तहसीलदार पीसी कोरी, उपायुक्त आरपी यादव समेत निगम के अन्य अधिकारी मौजूद रहे।
नहीं रहेगा दबाव
दुकानों के टूटते ही इमलीपारा रोड के लिए रास्ता खुल जाएगा। इसके साथ ही बस स्टैंड से अग्रसेन चौक रोड को वन-वे करने का विकल्प मिल जाएगा। दूसरा वन-वे इमलीपारा रोड होगा। इससे ट्रैफिक का दबाव नहीं रहेगा।
इमलीपारा की ये दुकानें टूटेंगी।
11 अक्टूबर को प्रकाशित खबर
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva